คาดหุ้นแกว่งตัวกรอบแคบไร้ปัจจัยใหม่
นักวิเคราะห์ฯ มองแนวโน้มดัชนีเช้าแกร่งตัวในกรอบแคบๆ ทั้งแดนบวกและแดนลบ ไร้ปัจจัยใหม่-แรงขาย LTF กดดัน
4 ม.ค. 2556

นักวิเคราะห์ฯ มองแนวโน้มดัชนีเช้าแกร่งตัวในกรอบแคบๆ ทั้งแดนบวกและแดนลบ ไร้ปัจจัยใหม่-แรงขาย LTF กดดัน
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นวันนี้คงจะแกว่งตัวในกรอบแคบๆ ทั้งในแดนบวกและแดนลบสลับกันไป เนื่องจากยังไม่มีปัจจัยใหม่ๆ เข้ามา เพราะยังเป็นเรื่องเดิมคือเรื่องเงินทุนไหลเข้า แต่จะมีแรงกดดันจากแรงขายของ LTF บางกองที่ผลตอบแทนถึงเป้าหมายที่ได้ตั้งไว้แล้ว จึงมองว่าตลาดหุ้นไทยวันนี้คงยังไม่ไปไหนไกลในช่วงนักลงทุนรอปัจจัยใหม่ๆเข้ามา
ส่วนการที่มูดี้ส์ออกมาเตือนเกี่ยวกับอันดับเครดิตของสหรัฐฯ เหมือนเป็นการตอกย้ำความกังวลของสิ่งที่จะเกิดขึ้นในช่วงเดือน ก.พ.เรื่องการขยายเพดานหนี้ของสหรัฐ ถ้าหากไม่มีแผนการลดการใช้จ่ายก็อาจจะเสี่ยงทำให้สหรัฐฯถูกลดอันดับเครดิตลง 
ขณะที่ตลาดภูมิภาควันนี้คาดว่าจะมีทั้งเคลื่อนไหวบวกและลบ ค่อนข้างไร้ทิศทาง  พร้อมให้แนวรับของดัชนีวันนี้ไว้ที่ 1,400-1,405 จุด และแนวต้านที่ 1,415 จุด